รองนายกรัฐมนตรีและรัฐมนตรีว่าการกระทรวงพาณิชย์ เดินทางเจ้าสักการะสิ่งศักดิ์สิทธิ์ประจำทำเนียบรัฐบาล เพื่อความเป็นสิริมงคลหลังเข้ารับตำแหน่ง
รองนายกรัฐมนตรีและรัฐมนตรีว่าการกระทรวงพาณิชย์ เดินทางเจ้าสักการะสิ่งศักดิ์สิทธิ์ประจำทำเนียบรัฐบาล เพื่อความเป็นสิริมงคลหลังเข้ารับตำแหน่ง   บรรยากาศเช้าวันนี้ ภายหลังที่พล.อ.ประยุทธ์ จันทร์โอชา นายกรัฐมนตรี นำคณะรัฐมนตรีชุดใหม่เข้าเฝ้าเพื่อถวายสัตย์ปฏิญาณ และมีการประชุมคณะรัฐมนตรีไปแล้ววานนี้ ล่าสุดเช้านี้ นายจุรินทร์ ลักษณวิศิษฏ์ รองนายกรัฐมนตรี และรัฐมนตรีว่าการกระทรวงพาณิชย์ พร้อมทีมงาน ได้เดินทางมาที่ทำเนียบรัฐบาล เพื่อเข้าสักการะเท้ามหาพรหมบนตึกไทยคู่ฟ้าก่อนลงมาสักการะศาลพระภูมิเจ้าที่ ศาลตายาย สิ่งศักดิ์สิทธิ์ประจำทำเนียบรัฐบาล เพื่อความเป็นสิริมงคล ก่อนที่จะเข้าไปยังห้องทำงานที่ตึกบัญชาการ 1 โดยรองนายกรัฐมนตรี และรัฐมนตรีว่าการกระทรวงพาณิชย์ ได้ให้สัมภาษณ์กับสื่อมวลชนที่มารอทำข่าวว่า ที่ประชุมคณะรัฐมนตรี (ครม.)ได้ให้ความเห็นชอบร่างนโยบายรัฐบาลที่จะนำเสนอต่อรัฐสภาแล้ว ส่วนกรอบระยะเวลาในการดำเนินการนั้นเบื้องต้นได้กำหนดออกเป็น 2 ส่วน คือ นโยบายภาพรวมที่ผ่านความเห็นชอบจาก ครม.ไปแล้ว ที่จะต้องดำเนินการในช่วงระยะเวลา 4 ปีนี้ และนโยบายเร่งด่วนที่ต้องดำเนินการภายใน 1 ปี โดยเฉพาะประเด็นเรื่องของการแก้ไขรัฐธรรมนูญ เป็นต้น